หวั่นรัฐรีดภาษีโปะประชานิยม
"กรณ์"เตือนผู้เสียภาษีถูกรัฐบาลรีดหาเงินปิดงบปี 2555 โปะรายได้ที่หายไปจากการทำประชานิยม 1 แสนล้านบาท
14 ก.ย. 2554

"กรณ์" เตือนผู้เสียภาษีถูกรัฐบาลรีดหาเงินปิดงบปี 2555 โปะรายได้ที่หายไปจากการทำประชานิยม 1 แสนล้านบาท
นายกรณ์ จาติกวณิช สส.พระประชาธิปัตย์ (ปชป.) อดีต รมว.คลัง ในฐานะรองนายรัฐมนตรีเงา กล่าวว่า กรอบงบประมาณรายจ่ายปี 2555 รัฐบาลได้มีการเพิ่มการเก็บรายได้เป็น 1.98 ล้านล้านบาท สูงกว่ากรอบรายได้ที่รัฐบาล ปชป. ที่ตั้งไว้ 1.9 ล้านล้านบาท




นอกจากนี้ รัฐบาลยังมีนโยบายลดภาษีนิติบุคคลทำให้รายได้ปี 2555 หายไป 5 หมื่นล้านบาท การลดภาษีสรรพสามิตน้ำมันดีเซลทำให้ภาษีหายไป 3 หมื่นล้านบาท และ ยังมีนโยบายลดแลกแจกแถมต่าง ทำให้ภาษีโดยรวมของปี 2555 หายไปถึง 1 แสนล้านบาท
ดังนั้นเมื่อเป้าภาษีที่เพิ่มขึ้น กับ ภาษีที่หายไป ทำให้คลังต้องเก็บภาษีเพิ่มขึ้นถึง 2 แสนล้านบาท เพื่อให้ได้ตามเป้าที่ตั้งไว้ ซึ่งไม่พ้นที่จะต้องรีดภาษีจากบุคคลธรรมดาเพิ่มขึ้น ไปชดเชยรายได้ที่หายไปจากการทำโครงการประชานิยมต่างๆ
นายกรณ์ กล่าวว่า ภาษีที่เป็นรายได้ที่สำคัญของรัฐบาล คือภาษีของกรมสรรพากร ที่มีภาษีนิติบุคคลที่รัฐบาลจะลดให้ ก็เหลือภาษีเงินได้บุคคลธรรมดา และภาษีมูลค่าเพิ่ม เท่านั้นที่รัฐบาลสามารถเก็บเพิ่มได้ ทำให้กระทบกับทุกคน ในขณะที่ผู้ประกอบการมีกำไรกับเสียภาษีน้อยลง
นายกรณ์ ยังกล่าวว่า ต้องการให้รัฐบาลหใม่รีบยืนยันร่างพระราชบัญญัติ (พ.ร.บ.) ภาษีที่ดินและสิ่งปลูกสร้าง ภายในวันที่ 30 ก.ย.นี้ ให้สภาพิจารณาต่อ เพราะเป็นกฎหมายลดความเหลื่อมล้ำคนรวยกับคนจน และยังเป็นกฎหมายช่วยให้คนจนมีที่ดินทำกิน เพราะจะมีการตั้งธนาคารที่ดิน หาซื้อที่ให้เกษตรเช่าทำกิน